L-iskop tal-laqgħa informali tagħna, li seħħet eżatt wara s-summit ma' sħabna l-Afrikani, kien li nżidu r-ritmu fl-implimentazzjoni tad-deċiżjonijiet meħuda s'issa mill-Kunsill Ewropew. M'hemm ebda dubju: il-futur ta' Schengen jinsab fil-periklu u ż-żmien qed jagħfas. Kull ġimgħa qed jittieħdu deċiżjonijiet fl-Ewropa li jixhdu l-gravità tas-sitwazzjoni: id-dħul mill-ġdid ta' kontrolli fuq il-fruntieri, jew "barrieri tekniċi" fuq il-fruntieri. Din hija indikazzjoni ċara li jeħtiġilna nerġgħu niksbu kontroll tal-fruntiera esterna tagħna. Naturalment din mhix l-unika azzjoni iżda l-ewwel u l-aktar waħda importanti; bħala prerekwiżit għal politika Ewropea dwar il-migrazzjoni. B'rabta ma' dan, nilqa' d-dikjarazzjoni tal-lum mis-Slovakkja, ir-Repubblika Ċeka u l-Ungerija li ser jassenjaw 225 uffiċjal biex jirrinfurzaw il-FRONTEX u l-EASO. Din hija aħbar tajba. Hu tabilħaqq urġenti li nimlew dan il-vojt fl-implimentazzjoni. Is-sigurtà tal-fruntieri tagħna titlob ukoll li r-regoli u l-liġijiet tagħna jiġu applikati. L-Unjoni Ewropea ser tirrispetta l-obbligi internazzjonali tagħha fejn jidħlu d-drittijiet tal-asil, iżda għandu jkun ċar li mingħajr reġistrazzjoni mhux ser ikun hemm drittijiet. Jekk migrant ma jikkooperax, irid ikun hemm konsegwenzi. Huwa ċar ukoll li min qed ifittex l-asil ma jistax jiddeċiedi fejn ser jingħatalu l-asil fl-Unjoni Ewropea. Dawn huma kwistjonijiet tal-Kummissjoni u tal-Ministri tagħna għall-Intern. Jeħtieġ li dawn issa jsarrfu dawn il-prinċipji f'realtà operattiva. Għal darb'oħra, jekk ma nwettqux progress Schengen ikun fil-periklu. Iżda l-punt tad-diskussjoni ewlieni kien dwar it-Turkija. Il-President Juncker u l-Viċi President Timmermans, li kien għadu kif ġie lura mil-laqgħa tiegħu mal-Prim Ministru Tork, tana aġġornament dettaljat dwar fejn waslu n-negozjati ma' din is-sieħba importanti. Inħossuna fiduċjużi li nistgħu nistabbilixxu relazzjoni li tkun ta' ġid għaż-żewġ naħat u li tgħinna niffaċċjaw din il-kriżi. Ilkoll qbilna li l-UE ser tagħmel l-almu tagħha biex dan jinkiseb, waqt li nistennew li t-Turkija tagħmel il-parti tagħha. Flimkien mal-President Juncker, ser niltaqa' mal-President Erdogan u mal-Prim Ministru Davutoglu nhar it-Tnejn li ġej fil-marġini tas-Summit tal-G20. Ninsabu lesti biex mill-aktar fis possibbli jkollna summit speċjali tat-28 Stat Membru mat-Turkija. Għad m'għandix id-data iżda tista' tkun f'din is-sena stess, wara li jiġi ffurmat gvern ġdid. X'aktarx ħafna li tkun fi tmiem Novembru. Biex nikkonkludi nixtieq intenni: Iż-żmien għaddej. Ninsabu taħt pressjoni. Jeħtieġ nieħdu azzjoni malajr. Bħala Unjoni. U f'kooperazzjoni ma' sħabna, inkluża t-Turkija li wkoll ser ikollha tħaffef. Iżda t-Turkija ma tistax tkun l-unika sieħba tagħna. Ma nistgħux ninsew il-Ġordan u l-Libanu, u lanqas il-pajjiżi tal-Balkani tal-Punent. Dawn ukoll alleati tagħna. Nirringrazzjakom. Ara l-paġna tal-laqgħa